ભારતીય રિઝર્વ બેંક તરફથી નોટબંધીને લગતા આંકડા સાર્વજનિક કરાયા બાદ હવે આવક વેરા વિભાગે મહત્વપૂર્ણ નિવેદન આપ્યું છે . આવક વેરા વિભાગ દ્વારા કહેવામાં આવ્યું છે કે , લગભગ 10 લાખ પર તેઓ નજર રાખી રહ્યાં છે . આ લોકો નોટબંધી દરમિયાન સંદિગ્ધ શ્રેણીમાં આવી ગયા છે , કારણ કે તેમના ખાતામાં વધુ પ્રમાણમાં પૈસા જમા કરાવવામાં આવ્યા છે . આ અંગે આવક વેરા વિભાગની તપાસ ચાલુ છે . આવક વેરા વિભાગ અનુસાર , નોટબંધી દરમિયાન કુલ 9.72 લાખ લોકોએ કુલ 13.33 લાખ ખાતાઓમાં 2.89 કરોડ રૂપિયા જમા કરાવ્યા હતા . આ 9.72 લાખ લોકો પર આવક વેરા વિભાગની નજર છે અને તેમને જાણકારી આપ્યા વિના જ તેમની તપાસ થઇ રહી છે . માત્ર 3 - 4 અઠવાડિયાની અંદર જ આ ખાતાઓમાં પૈસા જમા કરાવવામાં આવ્યા હતા . બીજી બાજુ નાણા મંત્રી અરુણ જેટલીએ કહ્યું કે , નોટબંધીથી ઘણો ફાયદો થયો છે . નોટબંધીને કારણે લોકો તરફથી ફાઇળ થતા ટેક્સ રિટર્નમાં 5.43 ટકાનો વધારો નોંધાયો છે . કુલ કરદાતામાં 1.26 કરોડનો વધારો થયો છે . ઉલ્લેખનીય છે કે , બુધવારે આરબીઆઇ તરફથી નોટબંધી સંબંધિત જાણકારી જાહેર કરવામાં આવી હતી , જે અનુસાર 99 ટકા નોટ સિસ્ટમમાં પરત આવી ચૂકી છે . આ આંકડાઓ અનુસાર , કુલ 15.44 લાખ કરોડ રૂપિયામાંથી 15.28 લાખ કરોડ રૂપિયા આરબીઆઇમાં પરત આવ્યા છે .